একটি রাজপথ। সন্ধ্যা নামতেই একদিকে উৎসবের ঝলমলে আলো। অন্যদিকে জঙ্গলের অন্ধকার!
পার্ক স্ট্রিট মেট্রো স্টেশনের উল্টোদিকে ময়দান সংলগ্ন ওই এলাকা থেকেই মঙ্গলবার উদ্ধার হয়েছে এক মহিলার মৃতদেহ। ময়নাতদন্তের রিপোর্ট পাওয়ার পর বুধবার পুলিশ জানিয়েছে, ২৫ ডিসেম্বর ক্রিসমাসের রাতে মুজ্জাম মণ্ডল নামের ওই মহিলাকে শ্বাসরোধ করে খুন করা হয়েছে। গলায় আঙুলের ছাপ পাওয়া গিয়েছে। মাথার পিছনে ছিল আঘাতের চিহ্ন। 
তদন্তকারীদের অনুমান, মৃত্যু নিশ্চিত করতে মাথার পিছনে আঘাত করা হয়েছিল। সেইসঙ্গে তদন্তকারীদের দাবি, ময়দানের ধারে নির্জন ওই এলাকাতেই খুন করা হয়েছিল মুজ্জমকে। তবে দেহ উদ্ধারের ২৪ ঘণ্টা কেটে গেলেও খুনের কারণ সম্পর্কে নিশ্চিত করে কিছু বলতে পারেনি পুলিশ।
ময়দানের দিকে মেট্রোর দু’নম্বর গেটের বাইরে বেরোলেই বাঁধানো রাস্তা ডানদিকে চলে গিয়েছে একটা পুকুরের কাছে। পুকুরটি স্থানীয়দের কাছে পরিচিত ‘চৌরঙ্গি তালাও’ নামে। এদিন সেখানে গিয়ে দেখা গেল, শীতের দুপুরে সেখানে ঘনিষ্ঠ অবস্থায় বসে এক যুগল। চারদিকে ছড়িয়ে ছিটিয়ে বসে রয়েছেন আরও কয়েকটি যুগল। আরও কিছুদূর গিয়ে দেখা গেল, রাস্তার একপাশে সাইকেল রেখে হাতে সিরিঞ্জ ঢুকিয়ে মাদকসেবনে ব্যস্ত এক যুবক। কী করছেন? শুনে যুবকের পাল্টা প্রশ্ন, ‘‘কেন, আপনি পুলিশ?’’ এরপর বললেন, ‘‘বিরক্ত করবেন না, পুলিশ এসে পড়তে পারে। যান এখন।’’ 
দিনেদুপুরেই এই অবস্থা। রাতে তাহলে কী হয়? ময়দানের এক বাদাম বিক্রেতার জবাব, ‘‘রাতের কথা বলবেন না! কী হয় না তাই বলুন!’’ পুলিশ আসে না? বাদামওয়ালা জানালেন, ‘‘আসে তো! কিন্তু পুলিশ ধরলেও টাকা নিয়ে ছেড়ে দেয়।’’
পুকুরের চারপাশে বাতিস্তম্ভ থাকলেও আলোর ব্যবস্থা নেই। ফলে সন্ধ্যা নামলেই পার্ক স্ট্রিটের মুখরতার পাশে এ যেন এক ‘অন্য জগৎ’!